Pia Kjærsgaard (DF), 1999-04-23:
Jeg skal såmænd ikke undlade at sige, at Dansk Folkeparti nok mener, at befolkningen vil tage godt imod flygtninge fra Kosovo, helt bestemt, fordi befolkningen tror, som flertallet her prøver at give en opfattelse af, at det her er en midlertidig foranstaltning, hvad jeg nok synes at denne her debat i hvert fald har understreget at det ikke er. Hver evig eneste gang, det spørgsmål er blevet stillet, er der ikke nogen af flertalspartiernes ordførere, der har kunnet svare reelt på, om det var midlertidigt.
Det, der helt klart ligger, er, at det bliver permanent.
Det her er ikke i en periode, og det er det, der er afgørende for Dansk Folkeparti.
Vi tror, det ville have en meget, meget stor forståelse og en meget stor opbakning hos den danske befolkning, hvis udlændinge eller flygtninge, der i en periode havde behov for at være i Danmark, skulle være her midlertidigt.
Jeg vil godt sige, at jeg synes, det her har gennemgået
Det, der så er nogle, der siger, er, om det har været en god nok behandling.
Jeg synes, denne sag er gået unødigt hurtigt igennem.
Så er det blevet fremhævet, at der er et bredt flertal.
Derfor behøver det jo ikke være særlig godt.
Det var mest Venstre, der var inde på, at der var et bredt flertal for denne her lov.
Det har Dansk Folkeparti også konstateret at der er, men det behøver jo ikke altid betyde, at det er en god og ordentlig lov, der kommer igennem.
Det, der nu er cementeret, er, at flygtninge har en fasttømret ret til i minimum to år at være her uden at skulle forny opholdstilladelsen.
Det er et af ændringsforslagene, som Dansk Folkeparti naturligvis ikke kan anbefale. Man kan godt undre sig over, når nu man er gået så meget ind i, hvad FN har sagt, at FN faktisk kun har anbefalet ét år, men det har den danske regering og flertalspartierne altså lavet om til, at nu er det i hvert fald minimum to år, og derefter kan man søge asyl.
Det er jo noget anderledes end det, vi i starten af debatten hørte fra Venstre og De Konservative, specielt fra Venstre, om, at der skulle ske en revision hver tredje måned - hver tredje måned.
Det ville jo være fint, men Venstre har altså tilsluttet sig, at nu skal det helt op på to år.
Og det skulle så også være ud fra et princip om, at flygtninge skulle være selvkørende.
Det var de udtalelser, der kom i starten.
Det er lavet drastisk om, må man nok sige.
Så støtter Dansk Folkeparti naturligvis ændringsforslagene fra Venstre og De Konservative om at undlade ekspropriation, om at lade være med at afvige fra planloven.
Det er udmærkede ændringsforslag.
Vi har været tøvende over for ændringsforslag nr. 17, som jo egentlig bare på papiret siger, at der skal ske en revision inden år 2000.
Det ville jo egentlig være naturligt nok, men der kan næppe være tvivl om, specielt ikke efter debatten i dag, at det er meningen fra de partier, som står bag loven, at så skal forholdene yderligere udhules i forhold til, at flygtningene fra Kosovo skal have endnu mere opnåelige og bedre vilkår, end tilfældet er i den lov, der i løbet af formiddagen her bliver vedtaget.
Dansk Folkeparti har hele vejen støttet, at regeringen yder hjælp i nærområdet ved en bevilling på over 200 mio. kr.
Det er mange penge, men det er langtfra sikkert, at det er nok, og hvis der kommer yderligere forespørgsler om bevillinger, vil Dansk Folkeparti naturligvis fortsat stille sig positivt an.
Men det er altså sådan, at 1.500 flygtninge i Danmark i 6 måneder betyder samme beløb, som vi kan hjælpe mere end 60.000 med i nærområdet.
Mere end 60.000!
1.500 mod mere end 60.000 eller 1 til 40.
Jeg ved ikke, hvordan det er bedst forståeligt, men det er altså totalt ude af proportioner.
Så er 1.500 den første kvote, som der står i forslaget, hvorefter ministeren egenhændigt kan forhøje antallet.
Der er utrolig mange bemyndigelser i denne lov, hvor man fuldstændig overlader til den til enhver tid siddende flygtningeminister, som indenrigsministeren jo også er, at beslutte, hvad der videre skal ske.
Jeg ved ikke, hvor langt vi skal gå ind i tredjebehandlingen, og hvor meget debat der bliver under selve tredjebehandlingen, men jeg skal selvfølgelig klart sige allerede nu, at Dansk Folkeparti stemmer imod loven.